b"\n_START_ARTICLE_\nPrefectura d'Aichi\n_START_SECTION_\nHist\xc3\xb2ria\n_START_PARAGRAPH_\nOriginalment la regi\xc3\xb3 estava dividida en les tres prov\xc3\xadncies d'Owari, Mikawa i Ho. Despr\xc3\xa9s de l'era Taika, Mikawa i Ho es van unir en una sola entitat. El 1871, despr\xc3\xa9s de l'abolici\xc3\xb3 del sistema Han, Owari, amb l'excepci\xc3\xb3 de la pen\xc3\xadnsula de Chita, va ser institucionalitzada com a prefectura de Nagoya, mentre que Mikawa juntament amb la pen\xc3\xadnsula de Chita varen formar la prefectura de Nukata._NEWLINE_La prefectura de Nagoya va ser reanomenada prefectura d'Aichi l'abril de 1872, i unida a la prefectura de Nukata el 17 de novembre del mateix any.\n_START_SECTION_\nGeografia\n_START_PARAGRAPH_\nSituada prop del centre de Honshu, l'illa principal del Jap\xc3\xb3, la prefactura d'Aichi es troba davant del golf d'Ise i el golf de Mikawa al sud, i limita amb les prefectures de Shizuoka a l'est, Nagano al nord-est, Gifu al nord i Mie a l'oest. Fa 106\xc2\xa0km d'est a oest i 94\xc2\xa0km de nord a sud. Amb 5.153,81 km\xc2\xb2, compta amb aproximadament l'1,36% de la superf\xc3\xadcie total del Jap\xc3\xb3. El pic m\xc3\xa9s alt \xc3\xa9s el Chausuyama, a 1.415 m per sobre del nivell del mar._NEWLINE_La part occidental de la prefectura est\xc3\xa0 ocupada per Nagoya, la quarta ciutat m\xc3\xa9s gran del Jap\xc3\xb3, i els seus suburbis, mentre que la part de llevant \xc3\xa9s relativament menys densament poblada per\xc3\xb2 encara cont\xc3\xa9 diversos centres industrials d'import\xc3\xa0ncia."